Jouluaamun jumalanpalvelus

Jouluaamun jumalanpalvelus voi olla messu tai sanajumalanpalvelus. Johdantosanoina voidaan käyttää alla olevaa tekstiä, johon liitetään jouluylistys. Esirukoukseksi sopii jouluyön messun esirukous (s. 114).

Johdantosanat

**E** Rakkaat kristityt!

Tämä on se varhainen aamu,

jona kristityt kaikkialla maailmassa kokoontuvat kuulemaan,

mitä tapahtui kerran pienessä Betlehemin kaupungissa.

Tämä on se juhla,

jona joulutähden taivaallinen valo valaisee pimeän maan

ja enkeli tuo sanoman Vapahtajan syntymästä.

Tämä on se aamu,

jona ihmisen sovituksen ja anteeksiannon ikävä,

ilon ja rauhan ikävä,

tulevaisuuden ja toivon ikävä saa vastauksen.

Profeettojen ennustukset ovat toteutuneet,

ja Vapahtaja on keskellämme.

Hän murtaa meitä sitovat kahleet ja ottaa pois kuormat harteiltamme.

Tämä on se aamu,

jona kristikunta käy rukoukseen Jeesus-lapsen seimen äärelle,

ja yö väistyy.

Jouluylistys

Virsi 27: 4

Kirkkaana loistaa meille uusi aamu,

syntymäjuhla on Jeesuksen.

Taivaasta saapui Sana ihmiseksi,

siis kumartamaan tulkaa,

siis kumartamaan tulkaa,

siis kumartamaan tulkaa Herraamme!

**L** Jumala, sinua me kiitämme.

Iankaikkinen kuningas, sinua me rukoilemme.

Sinun ihmeellisiä tekojasi me ylistämme,

Isä ja Poika ja Pyhä Henki.